Document ID: 32010D0580

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 27ης Σεπτεμβρίου 2010 με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (Το κείμενο στην ολλανδική γλώσσα είναι το μόνο αυθεντικό) (2010/580/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 291 παράγραφος 2, την οδηγία 2006/112/ΕΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με επιστολή που πρωτοκολλήθηκε στις 29 Ιανουαρίου 2010 στη Γενική Γραμματεία της Επιτροπής, το Βασίλειο των Κάτω Χωρών ζήτησε την άδεια να εφαρμόσει ειδικά φορολογικά μέτρα στον τομέα της βιομηχανίας έτοιμων ενδυμάτων, όπως είχε ήδη εξουσιοδοτηθεί στο παρελθόν για περιορισμένο χρονικό διάστημα με την απόφαση 2007/740/ΕΚ (2). (2) Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 25ης Φεβρουαρίου 2010, σχετικά με το αίτημα που υπέβαλε το Βασίλειο των Κάτω Χωρών. Με επιστολή της 2ας Μαρτίου 2010, η Επιτροπή κοινοποίησε στο Βασίλειο των Κάτω Χωρών ότι έχει όλα τα απαραίτητα στοιχεία για την εξέταση του αιτήματος. (3) Η ρύθμιση επιτρέπει στο Βασίλειο των Κάτω Χωρών να εφαρμόζει, στον τομέα της βιομηχανίας έτοιμων ενδυμάτων, σύστημα βάσει του οποίου η υποχρέωση για την καταβολή του ΦΠΑ στις φορολογικές αρχές μετατίθεται από τον υπεργολάβο στη βιομηχανία έτοιμων ενδυμάτων (στον εργολάβο). Το σύστημα θα αποτελούσε διαδικασία αντιστροφής της επιβάρυνσης, περιορισμένη στις εργασίες των εφοδιαζουσών βιομηχανιών της εμπορικής αλυσίδας, και συνεπώς το καθεστώς δεν ισχύει για επιχειρηματίες οι οποίοι πωλούν στον τελικό καταναλωτή. Η εν λόγω διαδικασία αποσκοπεί στην καταπολέμηση απάτης ειδικής φύσεως στην εγχώρια μεταποιητική αγορά. (4) Οι ρυθμίσεις αυτές αποτέλεσαν στο παρελθόν αποτελεσματικό μέτρο παρεμπόδισης της φοροδιαφυγής σε έναν τομέα όπου η είσπραξη του ΦΠΑ είναι δυσχερής λόγω των προβλημάτων εντοπισμού και εποπτείας των δραστηριοτήτων των υπεργολάβων. Ως εκ τούτου, το αιτηθέν μέτρο πρέπει να θεωρηθεί ως μέτρο παρεμπόδισης ορισμένων μορφών φοροδιαφυγής και φοροαποφυγής στον τομέα της βιομηχανίας έτοιμων ενδυμάτων. (5) Ο τόπος παραγωγής των έτοιμων ενδυμάτων επηρεάζεται από το χαμηλό εργατικό κόστος και επειδή οι υπεργολάβοι μεταφέρουν εύκολα τις δραστηριότητές τους από τη μία χώρα στην άλλη. Ως εκ τούτου, στην απόφαση 2007/740/ΕΚ ζητείται από το Βασίλειο των Κάτω Χωρών να παρακολουθεί και να αξιολογεί τις επιπτώσεις αυτών των παραγόντων στην αποτελεσματικότητα της παρέκκλισης και να υποβάλει έκθεση στην Επιτροπή πριν από τις 31 Ιουλίου 2009. (6) Η έκθεση αυτή ανέφερε ότι οι επιπτώσεις όσον αφορά την απάτη μειώθηκαν σημαντικά και ότι ο αριθμός βιομηχανιών έτοιμων ενδυμάτων που πληρούν τις προϋποθέσεις για τη διαδικασία αντιστροφής της επιβάρυνσης βάσει της απόφασης 2007/740/ΕΚ μειώνεται σταθερά λόγω του μέτρου παρέκκλισης και των εξελίξεων στη διεθνή αγορά. Συνεπώς, η σταθερότητα επανέρχεται σταδιακά στον τομέα της βιομηχανίας έτοιμων ενδυμάτων στο Βασίλειο των Κάτω Χωρών. (7) Προκειμένου να ολοκληρωθεί αυτή η διαδικασία, το Βασίλειο των Κάτω Χωρών ζήτησε να παραταθεί εκ νέου το μέτρο για περιορισμένο χρονικό διάστημα και ανακοίνωσε, ταυτόχρονα, ότι οριστική απόφαση σχετικά με την πιθανή κατάργηση του μέτρου θα ληφθεί το 2011. Επομένως, είναι σκόπιμο η παρέκκλιση να συνεχίσει να εφαρμόζεται έως τις 31 Δεκεμβρίου 2012. (8) Εάν όμως το Βασίλειο των Κάτω Χωρών εκτιμήσει ότι το μέτρο παρέκκλισης πρέπει να παραταθεί πέραν του 2012, τότε θα πρέπει να υποβληθεί στην Επιτροπή νέα έκθεση αξιολόγησης μαζί με την αίτηση παράτασης το αργότερο έως την 1η Απριλίου 2012. (9) Η παρέκκλιση δεν θα έχει αρνητικές συνέπειες στους ίδιους πόρους της Ευρωπαϊκής Ένωσης που προέρχονται από τον ΦΠΑ, ούτε επηρεάζει το ποσό του ΦΠΑ που επιβάλλεται στο τελικό στάδιο της κατανάλωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση του άρθρου 193 της οδηγίας 2006/112/ΕΚ, επιτρέπεται στο Βασίλειο των Κάτω Χωρών να εφαρμόσει, έως τις 31 Δεκεμβρίου 2012, στον τομέα της βιομηχανίας έτοιμων ενδυμάτων, σύστημα βάσει του οποίου η υποχρέωση για την καταβολή του ΦΠΑ στις φορολογικές αρχές μετατίθεται από τον υπεργολάβο στη βιομηχανία έτοιμων ενδυμάτων (στον εργολάβο). Άρθρο 2 Οποιαδήποτε αίτηση για παράταση του μέτρου πέραν του 2012 πρέπει να συνοδεύεται από έκθεση του Βασιλείου των Κάτω Χωρών προς την Επιτροπή, ιδίως όσον αφορά την αποτελεσματικότητα του μέτρου και οποιαδήποτε στοιχεία σχετικά με τη μετατόπιση των δραστηριοτήτων των υπεργολάβων της βιομηχανίας έτοιμων ενδυμάτων σε άλλες χώρες, και να αποσταλεί το αργότερο έως την 1η Απριλίου 2012. Άρθρο 3 Η παρούσα απόφαση παράγει αποτελέσματα από την ημέρα της κοινοποίησής της. Εφαρμόζεται από την 1η Ιανουαρίου 2010. Άρθρο 4 Η παρούσα απόφαση απευθύνεται στο Βασίλειο των Κάτω Χωρών. Βρυξέλλες, 27 Σεπτεμβρίου 2010.

Classification Labels:
2380
2304
593

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 1418
5283
122
1432
2106
4590
913
4845
1321
2481
1021
2200
525

EuroVoc IDs (Expanded): 1418
5283
122
1432
2106
4590
913
4845
1321
2481
1021
2200
525

Dataset Source: meu

Split: dev